(Návrh)

Zákon

z ... 2008,

ktorým sa mení a dopĺňa zákon č. 548/2003 Z. z. o Justičnej akadémii 
a o zmene a doplnení niektorých zákonov v znení neskorších predpisov 

Národná rada Slovenskej republiky sa uzniesla na tomto zákone:

Čl. I

Zákon č. 548/2003 Z. z. o Justičnej akadémii a o zmene a doplnení niektorých zákonov v znení zákona č. 757/2004 Z. z. a zákona č. 319/2005 Z. z. sa mení a dopĺňa takto:

1. V § 3 ods. 2 písmeno d) sa vypúšťajú slová „zameranú na vykonanie odbornej justičnej skúšky.“.

2. V § 3 odsek 4 znie: 
„(4) Akadémia zabezpečuje aj vytvorenie, správu a ochranu jednotnej databázy súdnych prípadov v podobe súdnych spisov z oblasti trestného práva, správneho práva, pracovného práva, rodinného práva, obchodného práva a občianskeho práva, ktoré sú spracované na účely písomnej časti výberového konania na obsadenie voľného miesta sudcu; na požiadanie výberovej komisie akadémia dodá z databázy súdnych prípadov pre potreby písomnej časti výberovej komisii súdne spisy v počte rovnajúcom sa dvojnásobku uchádzačov prihlásených do výberového konania, pričom polovicu takto dodaných súdnych spisov tvoria súdne spisy z oblasti trestného práva a druhú polovicu súdne spisy z oblasti správneho práva, pracovného práva, rodinného práva, obchodného práva a občianskeho práva.“.

3. V § 6 ods. 1 sa vypúšťa posledná veta.

4. V § 6 ods. 2 písmeno c) znie:
„c) fyzická osoba, ktorá spĺňa predpoklady podľa § 5, má vysokoškolské vzdelanie druhého stupňa dosiahnuté štúdiom v Slovenskej republike alebo ma uznaný diplom o vysokoškolskom vzdelaní druhého stupňa vydaný zahraničnou vysokou školou5) a najmenej desať rokov odbornej praxe.“.  

5. V § 6 ods. 5 písm. d) sa slovo „funkcie“ nahrádza slovom „služobného pomeru,“.

6. V § 6 ods. 5 písm. f) sa bodka na konci nahrádza čiarkou a pripájajú sa tieto slová: „ktorý nie je sudcom alebo prokurátorom.“.

7. V § 6 ods. 6 sa za slová „odseku 1“ vkladá čiarka a slová „ktorý nie je sudcom alebo prokurátorom,“.

8. V § 6 sa vypúšťa odsek 7.

Doterajšie odseky 8 až 10 sa označujú ako odseky 7 až 9.
9. V § 6 odseky 7 a 8 znejú: 
„(7) Člena rady vymenovaného ministrom podľa odseku 1, môže minister odvolať,  ak
a) jeho zdravotný stav mu dlhodobo, najmenej počas šiestich po sebe nasledujúcich mesiacov, nedovoľuje riadne vykonávať funkciu člena rady, 
b) bez závažného dôvodu si po dlhší čas neplní úlohy člena rady,
c) z iných závažných dôvodov.

(8) Súdna rada môže odvolať člena rady, ktorého zvolila podľa odseku 1, ak 
a) jeho zdravotný stav mu dlhodobo, najmenej počas šiestich po sebe nasledujúcich mesiacov, nedovoľuje riadne vykonávať funkciu člena rady, 
b) bez závažného dôvodu si po dlhší čas neplní úlohy člena rady,
c) z iných závažných dôvodov.“.

10. § 6 sa dopĺňa odsekom 10, ktorý znie: 
„(10) Minister môže člena rady vymenovaného podľa odseku 1 na návrh generálneho prokurátora odvolať podľa odseku 8 na návrh generálneho prokurátora, alebo s jeho súhlasom.“.

11. § 7 vrátane nadpisu znie: 

„§ 7
Pôsobnosť rady

Rada 
a)	navrhuje ministrovi kandidáta na funkciu riaditeľa,
b)	vypracúva a vydáva zásady výberového konania na funkciu riaditeľa,
c)	volí si zo svojich členov predsedu rady, a to nadpolovičnou väčšinou hlasov prítomných členov rady,
d)	schvaľuje návrh rozpočtu akadémie, ktorý jej predkladá riaditeľ, 
e)	na základe obsahovej náplne vzdelávania sudcov určenej súdnou radou po dohode s ministrom a obsahovej náplne vzdelávania prokurátorov určenej generálnym prokurátorom schvaľuje ročný akademický plán,
f)	schvaľuje štatút akadémie, 
g)	dáva návrh ministrovi na odvolanie riaditeľa, 
h)	rozhoduje aj o ďalších otázkach v rozsahu a za podmienok ustanovených v tomto zákone a v štatúte akadémie, 
i)	ukladá členom rady povinnosti vyplývajúce z jej pôsobnosti.“.

12. Za § 7 sa vkladá § 7a, ktorý vrátane nadpisu znie:

„§ 7a
Pôsobnosť predsedu rady

Predseda rady
a)	pravidelne zvoláva zasadnutia rady a určuje jej program,
b)	vedie rokovania rady, 
c)	upozorňuje ministra spravodlivosti, súdnu radu alebo generálneho prokurátora na neplnenie úloh člena rady.“.

13. V § 8 odsek 2 znie: 
„(2) Riaditeľa vymenúva na návrh rady minister na päť rokov. Rada na základe dosiahnutých výsledkov výberového konania určí poradie úspešných kandidátov a ministrovi navrhne na funkciu riaditeľa úspešného kandidáta, ktorý sa umiestnil ako prvý v poradí .“.

14. V § 8 odsek 4 znie: 
„(4) Zástupcu riaditeľa vymenúva riaditeľ na návrh rady tak, aby v prípade, ak je riaditeľom sudca, bol zástupcom riaditeľa prokurátor a naopak. Zástupcu riaditeľa vymenúva riaditeľ na päť rokov na základe výsledkov výberového konania.“.

15. V § 8 ods. 6 písmeno d) znie: 
„d) zánikom služobného pomeru prokurátora,“.

16. V § 8 sa vypúšťa odsek 7.

Doterajšie odseky 8 a 9 sa označujú ako odseky 7 a 8.

17. V § 8 sa odsek 7 dopĺňa písmenom c), ktoré znie: 
„c) z iných závažných dôvodov.“. 

18. V § 8 ods. 8 znie:
„(8) Riaditeľ môže odvolať zástupcu riaditeľa so súhlasom rady ak
a) jeho zdravotný stav mu dlhodobo, najmenej počas šiestich po sebe nasledujúcich mesiacov, nedovoľuje riadne vykonávať túto funkciu, 
b) bez závažného dôvodu si po dlhší čas neplní úlohy vyplývajúce z jeho funkcie,
c) z iných závažných dôvodov.“.

19. V §  9 odsek 1 znie: 
„(1) Riaditeľ
a) zastupuje akadémiu navonok, 
b) predkladá rade návrh ročného rozpočtu, ročného akademického plánu a výročnú správu o činnosti akadémie, do programu ďalšieho zasadnutia rady navrhuje prerokovanie ďalších otázok, navrhuje obsahovú náplň programu zasadnutia rady,
c) predkladá ministrovi návrh rozpočtu, ktorý schválila rada, 
d) zodpovedá rade za riadne plnenie ročných akademických plánov a ministerstvu  za účelné hospodárenie s rozpočtovými prostriedkami akadémie, 
e) vymenúva a odvoláva zástupcu riaditeľa,
f) na plnenie úloh vydáva vnútorné predpisy, ktoré sú záväzné pre členov orgánov akadémie, zástupcu riaditeľa, pedagogický zbor a ostatných zamestnancov akadémie,
g) rozhoduje aj o ďalších otázkach v rozsahu a za podmienok ustanovených v tomto zákone, osobitnom predpise a v štatúte akadémie
h) predkladá ministrovi a generálnemu prokurátorovi výročnú správu o činnosti akadémie schválenú radou.“.

20. § 11 vrátane nadpisu znie: 

„§ 11
Pedagogický zbor

(1) Vzdelávanie na jednotlivých úsekoch akadémie, navrhovanie obsahu, metodiky výučby a hodnotenia zabezpečuje pedagogický zbor, ktorý pôsobí na jednotlivých katedrách.

(2) Pedagogický zbor sa skladá z
a)	vedúcich katedier a
b)	externých členov.

(3) Výber členov pedagogického zboru uskutočňuje rada na návrhy ministra, súdnej rady, sudcovských rád, generálneho prokurátora a riaditeľa zo sudcov, prokurátorov, alebo osôb,  ktoré majú vysokoškolské vzdelanie druhého stupňa dosiahnuté štúdiom v Slovenskej republike alebo majú uznaný diplom o vysokoškolskom vzdelaní druhého stupňa vydaný zahraničnou vysokou školou5) a majú najmenej 5 rokov odbornej praxe.

(4) Sudcovia, ktorí pôsobia ako vedúci katedier, vykonávajú v akadémii stáž podľa osobitného predpisu.7)

(5) Prokurátori, ktorí pôsobia ako vedúci katedier, sú do akadémie dočasne pridelení podľa osobitného predpisu.8)

(6) Na pracovnoprávne vzťahy iných osôb, ktoré pôsobia ako vedúci katedier,  sa vzťahujú ustanovenia osobitného predpisu.8a)

(5) Na pracovnoprávne vzťahy externých členov sa vzťahujú ustanovenia osobitného predpisu.9)

Poznámka pod čiarou k odkazu 8a znie: 
„8a) Zákon č. 552/2003 Z. z. o výkone práce vo verejnom záujme v znení neskorších predpisov.“.

21. V § 12 sa vypúšťa odsek 6.

Doterajší odsek 7 sa označuje ako odsek 6.

22. V § 13 sa za odsek 1 vkladá nový odsek 2, ktorý znie:
„(2) Za člena skúšobnej komisie môže byť vymenovaný
a) sudca, ktorý spĺňa predpoklady podľa § 5 a ku dňu vymenovania vykonáva funkciu sudcu najmenej pätnásť rokov, 
b) prokurátor, ktorý spĺňa predpoklady podľa § 5 a ku dňu vymenovania vykonáva funkciu prokurátora najmenej pätnásť rokov, 
c) fyzická osoba, ktorá spĺňa predpoklady podľa § 5, má vysokoškolské vzdelanie druhého stupňa dosiahnuté štúdiom v Slovenskej republike alebo má uznaný diplom o vysokoškolskom vzdelaní druhého stupňa vydaný vysokou zahraničnou školou5) a najmenej dvadsať rokov odbornej právnickej praxe.“.

Doterajšie odseky 2 až 5 sa označujú ako odseky 3 až 6.

23. V § 14 odsek 5 znie: 
„(5) Na vykonanie justičnej skúšky vyššieho súdneho úradníka podľa osobitného zákona1) sa vzťahujú ustanovenia § 12 až 14 s výnimkou § 12 ods. 6 a § 14 ods. 4.“.

24. § 14 sa dopĺňa odsekmi 6 a 7, ktoré znejú:
„(6) Na  vykonanie skúšky a na vykonanie opravnej skúšky poskytne služobný úrad vyššiemu súdnemu úradníkovi  služobné voľno bez náhrady platu v trvaní dva dni.

(7) Ak vyšší súdny úradník neprospel ani pri opravnej skúške zostáva vo funkcii vyššieho súdneho úradníka bez možnosti znovu sa prihlásiť na vykonanie odbornej justičnej skúšky.“.

25. § 15 znie: 

„§ 15

Podrobnosti o organizácii a činnosti orgánov akadémie, o priebehu vzdelávania v akadémii, vykonaní odbornej justičnej skúšky vrátane skúšobného poriadku hmotných výhodách riaditeľa, jeho zástupcu a ostatných členov pedagogického zboru, o postavení pedagogického zboru, účastníkov vzdelávania a o vnútornom členení akadémie upraví štatút akadémie.“.

26. Za § 17 sa vkladá § 17a, ktorý vrátane nadpisu znie:

„§ 17a
Prechodné ustanovenia k úpravám účinným od 1. marca 2008

Funkčné obdobie členov rady vytvorenej podľa doterajších predpisov sa skončí uplynutím ich  funkčného obdobia. Funkčné obdobie riaditeľa, zástupca riaditeľa, člena a náhradníka skúšobnej komisie, ktorý vykonáva funkciu k 1. marcu 2008, sa skončí uplynutím ich funkčného obdobia. Od účinnosti tohto zákona je stály člen pedagogického zboru akadémie poverený vedením katedry do času riadneho vymenovania vedúceho katedry na základe tohto zákona.“. 

Čl. II

Tento zákon nadobúda účinnosť 1. marca 2008.